പുനര്ഗേഹം പദ്ധതി ഉദ്ഘാടനം നാളെ ചവറ: കടല്ക്കയറ്റത്തില് തീരദേശ മേഖലയില് താമസിക്കുന്നവര്ക്ക് വീടും ജീവനും മറ്റും നഷ്ടമാകുന്നത് ഒഴിവാക്കാനായി ഫിഷറീസ് വകുപ്പ് നടപ്പിലാക്കുന്ന പുനര് ഗേഹം പദ്ധതിയുടെ ജില്ലാ തല ഉദ്ഘാടനം നാളെ വൈകുന്നേരം നാലിന് നീണ്ടകരയില് മന്ത്രി ചിഞ്ചു റാണി നിര്വഹിക്കും. തീരപ്രദേശത്ത് വേലിയേറ്റ രേഖയില് നിന്ന് 50 മീറ്റര് പരിധിക്കുള്ളില് താമസിക്കുന്നവര്ക്കായി 2450കോടി രൂപയുടെ പദ്ധതിയാണ് നടപ്പിലാക്കുന്നത്. തീരമേഖലയിലെ മത്സ്യത്തൊഴിലാളികള് ഉള്പ്പെടുന്ന എല്ലാവര്ക്കും ഈ പദ്ധതി പ്രയോജനം ചെയ്യും. സുരക്ഷിതമായി താമസിക്കുവാന് തയാറാകുന്നവര്ക്ക് വസ്തുവിനും വീടു പണിയ്ക്കുമായി 10 ലക്ഷം രൂപ സഹായം ലഭിക്കുന്നതാണ് പുനര്ഗേഹം പദ്ധതി. കേരള സര്ക്കാരിന്റെ 100 ദിന കര്മ പരിപാടിയില് ഉള്പ്പെടുത്തിയിരിക്കുന്ന ഈ പദ്ധതിയിലെ തീരദേശ മേഖലയില് പൂര്ത്തീകരിച്ച 303 കെട്ടിടങ്ങളുടെ താക്കോല് നല്കലും വ്യക്തി ഗത ഗുണഭോക്താക്കള് സ്വന്തം നിലയില് ഭൂമി കണ്ടെത്തി സര്ക്കാര് സഹായത്തോട നിര്മിച്ച 308 വീടുകളുടെയും ഉദ്ഘാടനമാണ് ആദ്യഘട്ടത്തില് നടക്കുന്നത്.ജില്ലയിലെ തീരദേശ മേഖലയില് നടത്തിയ സര്വേ പ്രകാരം 1580കുടുംബങ്ങള് തീരത്തോട് ചേര്ന്നു താമസിക്കുന്നതായി കണ്ടെത്തിയിട്ടുണ്ട്. ഇതില് 422വീട്ടുകാര് മാറി താമസിക്കാന് മുന്നോട്ടു വന്നിട്ടുണ്ടന്ന് ഡോ. സുജിത് വിജയന്പിള്ള എംഎല്എ, ഫിഷറീസ് ഡെപ്യൂട്ടി ഡയറക്ടര് കെ. സുഹൈര് എന്നിവര് അറിയിച്ചു. ഇരവിപുരം മണ്ഡലത്തില് പതിനെട്ടും കൊല്ലം മണ്ഡലത്തില് പത്തും ചവറ മണ്ഡലത്തില് പതിനാറും കരുനാഗപ്പള്ളിയില് എട്ടും ചാത്തന്നൂര് മണ്ഡലത്തില് ഒന്നും ഗുണഭോക്താക്കള് നേരത്തെ മാറി താമസമാക്കിയിട്ടുണ്ട്.കൊല്ലം പള്ളിത്തോട്ടത്ത് പുനര് ഗേഹം പദ്ധതിയുടെ ഭാഗമായിട്ടുള്ള ക്യുഎസ്എസ് കോളനി ഫ്ളാറ്റിന്റെ പണികള് അവസാന ഘട്ടത്തിലാണ്. 14 കുടുംബാഗങ്ങള്ക്ക് ഇത് പ്രയോജനം ചെയ്യും.ഷിഷറീസ് വകുപ്പ് മുഖേന നടപ്പിലാക്കുന്ന പദ്ധതിയില് മുഖ്യ മന്ത്രിയുടെ ദുരിതാശ്വസ നിധിയില് നിന്ന് 1398 കോടിയും ബാക്കി 1052കോടി രൂപ ഷിഷറീസ് വകുപ്പിന്റെ ബജറ്റ് വിഹിതത്തില് നിന്നുമാണ്. നീണ്ടകര പരിമണം ശ്രീശക്തി സ്വതന്ത്ര നായര് കരയോഗ ആഡിറ്റോറിയത്തില് നടക്കുന്ന ജില്ലാതല ഉദ്ഘാടന ചടങ്ങില് ഡോ.സുജിത് വിജയന്പിള്ള എംഎല്എ അധ്യക്ഷത വഹിക്കും. എന്.കെ. പ്രേമചന്ദ്രന് എം പി, ജില്ലാ പഞ്ചായത്ത് പ്രസിഡന്റ് സാം കെ. ഡാനിയല്, മല്സ്യ ഫെഡ് ചെയര്മാന് ടി. മനോഹരന് തുടങ്ങിയവര് പങ്കെടുക്കും.പദ്ധതിയുടെ സംസ്ഥാന തല ഉദ്ഘാടനം ഓണ്ലൈനിലൂടെ മുഖ്യ മന്ത്രി പിണറായി വിജയന് നിര്വഹിക്കും. മന്ത്രി സജി ചെറിയാന് അധ്യക്ഷത വഹിക്കും.ഇതോടൊപ്പം ഇരവിപുരം, ചാത്തന്നൂര്, കൊല്ലം, കരുനാഗപ്പള്ളി മണ്ഡലത്തിലെ പുനര് ഗേഹം പദ്ധതി ഉദ്ഘാടനം എംഎല്മാരായ എം. നൗഷാദ്, ജി.എസ്. ജയലാല്,എം. മുകേഷ്, സി. ആര് മഹേഷ് എന്നിവര് നിര്വഹിക്കും.